Kreatiwiteit as ̓n manier om emosionele welstand te verseker - WelstandWelstand
Tuis / Advies / Kreatiwiteit as ̓n manier om emosionele welstand te verseker
Kreatiwiteit as ̓n manier om emosionele welstand te verseker
Kurt Vonnegut het gesê: "Om kuns te beoefen, hoe goed of swak ook al, is 'n manier om jou siel te laat groei. So doen dit net."
Wanneer laas het jy iets kreatiefs gedoen, sommer net vir die pret en sonder om besorgd te wees oor die eindresultaat? Soms maak ons iets (of probeer ons om iets te maak), maar fokus so op hoe die eindproduk gaan lyk, dat die kreatiewe proses ons ontgaan. Kundiges meen dat dit juis in die proses is wat die voordele van kreatiwiteit geleë is.
Nie almal is depressielyers of ly aan een of ander emosionele versteuring nie, maar die meeste van ons het al trauma van 'n aard beleef, of voel soms angstig, gespanne, depressief of sommer net bietjie bedruk. Die ontsteltenis is dalk so groot en die emosionele ervaring so intens, dat jy met niemand daaroor wil praat nie. Deur kreatief te wees, op watter manier ook al, kan jy uiting aan jou emosies gee en so jou welstand verbeter.
Daar is 'n wye verskeidenheid kreatiewe maniere om aan jou emosies uitdrukking te gee. En jy hoef geensins met 'n kwas, pen, 'n bal wol, of 'n stuk hout in die hand gebore te wees om kreatief te kan wees nie. Elke persoon beskik oor 'n mate van kreatiwiteit. Indien jy nog nie 'n kreatiewe stokperdjie het nie, stel vas waarin jy sal belangstel deur verskillende moontlikhede te ondersoek en omhels die sluimerende kunstenaar wat diep binne-in jou opgesluit is. Probeer om op die genot van die oomblik eerder as op die eindproduk te fokus. Moenie besorgd wees oor wat ander daarvan gaan sê of dink nie.
Die kreatiewe proses kan in vele opsigte op emosionele en kognitiewe vlak vermoeiend wees, omdat jy die rou emosies van dit wat jy op daardie stadium ervaar en dit wat jy dink, omskakel in 'n kreatiewe eindproduk. Maar die eindresultaat is bevredigend en terapeuties. Dit het nog meer toegevoegde waarde wanneer die toeskouer, hoorder of leser daarby aanklank vind.
Raak só kreatief
Visuele/beeldende kuns is een van die veelsydigste vorms van kreatiwiteit, omdat jy jouself in een of meer verskillende media kan uitdruk en daarmee kan eksperimenteer – onder andere pen- en potlootsketse, olieverf, waterverf. Dit kan op enigiets van papier, 'n skilderdoek en selfs mure of klippe gedoen word. 'n Meer tasbare vorm van visuele kuns is beeldhouwerk, waar 'n groot verskeidenheid materiaal, onder andere gips en klei, gebruik word. Jy hoef nie te dink nie en kan net met kleur en vorms uiting gee aan jou emosies.
Inkleur is nie net vir kinders nie. Hierdie 'stokperdjie' het 'n paar jaar gelede ook weer by volwassenes posgevat met wetenskaplik bewese terapeutiese resultate. Geniet dit, of dit nou 'n realistiese prentjie of geometriese mandala- of ander abstrakte ontwerpe is. Gee jou kreatiwiteit en verbeelding vrye teuels en speel met kleure.
Kunsvlyt sluit 'n groot verskeidenheid kunsvorms in soos origami, découpage, collage, kralewerk, gebrandskilderde glaswerk, die maak van kerse, mosaïek, hout- of linosnee en vele meer. Of maak 'n plakboek met foto's van julle familie, gesin, of vir elkeen van jou kleinkinders.
Handwerk soos brei, hekel, en naaldwerk in 'n verskeidenheid vorms (kleremaak, borduurwerk, kwilt) is nie slegs terapeuties in die uitvoering daarvan nie; dis boonop terapeuties wanneer jy vir 'n spesifieke persoon iets maak – 'n gehekelde kombersie vir 'n kleinkind wat ver bly, of 'n kwilt van jou afgestorwe eggenoot of moeder se klere om jou te troos in tye wanneer jy verlang. Dieselfde geld vir handwerk soos houtwerk of metaalwerk.
Musiek en dans is 'n wonderlike terapeutiese hulpmiddel en kreatiewe uitlaatklep. Werk danspassies op die maat van jou gunsteling musiek uit. Of speel die begeleidingsmusiek van 'n liedjie en sing jou eie woorde (waarin jy aan jou emosies uitdrukking gee). As jy 'n instrument kan bespeel, toonset 'n gedig wat jou emosies weerspieël. Skryf jou eie musiek en lirieke. Of speel jou hart uit op die klavier of kitaar.
Fotografie as kreatiewe uitlaatklep moenie gering geskat word nie. Dit bied onbeperkte moontlikhede om jou emosies uit te beeld. Die temas en tonele, komposisies en die gebruik van beligting kan boekdele spreek van die emosies wat jy op 'n gegewe oomblik ervaar, sonder dat jy 'n woord hoef te sê.
Indien jy graag skryf, is daar vele genres wat die ideale emosionele uitlaatklep bied wanneer die seer so diep gewortel is dat jy met niemand daaroor kan praat nie. Jy kan jou hart op papier (of op jou rekenaar) uitstort. Skryf gedigte, 'n joernaal, memoires, briewe aan geliefdes wat nie meer leef nie of wat ver is. Of skryf 'n kortverhaal of 'n boek. Deur te skryf kan jy al jou seer, ontsteltenis en gevoelens van depressie woord vir woord uit jou gestel kry, sonder dat iemand daarvan weet. Jy kan in die fynste besonderhede en met die mees intense emosie sê watter effek 'n spesifieke insident op jou gehad het, hoe jy daaroor voel, of hoe jy oor 'n spesifieke persoon voel wat 'n aandeel daarin gehad het.
Die terapeutiese waarde van kreatiwiteit en hoe dit emosionele welstand kan bevorder
Dit skep die geleentheid om op 'n kreatiewe manier uitdrukking te gee aan emosies, trauma of ander ervarings wat so ontstellend is dat jy nie daaroor kan of wil praat nie.
Dit help jou om negatiewe emosies op 'n positiewe manier te kanaliseer.
Dit laat jou ontspan.Dit verminder gevoelens van spanning, angs en depressie.
Dit gee jou selfbeeld 'n hupstoot wanneer jy die eindresultaat sien.
Dit bied aan jou alternatiewe maniere om jouself beter te leer ken.
Dit verlig jou gemoedstoestand.
Dit bevorder jou gevoelens van tevredenheid.
Jy raak so weggevoer deur dit waarmee jy besig is, dat jy tydelik van jou omstandighede vergeet.
Die herhalende aksies van waarmee jy ook al besig is, stel die goedvoel hormoon, dopamien, in jou brein vry, wat op sy beurt die dryfveer is vir die herhaling van dieselfde aksie.
Dit help ons om insae te kry in ons eie kwesbaarheid en bied aan ons die geleentheid om ons wêreldbeskouing en waar ons inpas, te evalueer.Buitestaanders wat die van ons kreatiwiteit aanskou, aanhoor of lees, kan moontlik daarmee vereenselwig indien hulle soortgelyke emosionele ervarings beleef het.
Opgekropte emosies kan 'n drukkoker-effek tot gevolg hê. Gebruik eerder die uitlaatklep van kreatiwiteit om op 'n konstruktiewe manier stoom af te blaas en sodoende welstand te bevorder. Moet dus nie jou kreatiwiteit onderdruk nie – dit kan op die lange duur vir jouself en moontlik vir iemand anders van terapeutiese waarde wees.
I don't mind. https://idontmind.com/journal/6-creative-outlets-for-your-mental-health
Medical News Today. https://www.medicalnewstoday.com/articles/320947#Physical-health-benefits
The Irish Times. https://www.irishtimes.com/news/health/creativity-as-an-emotional-outlet-1.934513#:~:text=Creativity%20allows%20us%20to%20acknowledge,related%20to%20mental%20health%20difficulties.
Windmill Wellness. https://windmillwellnessranch.com/blog/2020/02/04/how-creativity-plays-a-role-in-mental-health-recovery